หุ้นแกว่งแรงปิดเช้าบวก3.22จุด
หุ้นไทยภาคเช้า 29 ก.ย. ดัชนีผันผวนแรงก่อนปิดที่ 934.82 จุด เพิ่มขึ้น 3.22 จุด มูลค่าซื้อขาย 11,956.70 ล้านบาท
29 ก.ย. 2554

หุ้นไทยภาคเช้า 29 ก.ย. ดัชนีผันผวนแรงก่อนปิดที่ 934.82 จุด เพิ่มขึ้น 3.22 จุดมูลค่าซื้อขาย 11,956.70 ล้านบาท




ดัชนีตลาดหลักทรัพย์แห่งประเทศไทย ในภาคเช้าวันที่ 29 ก.ย. เคลื่อนไหวค่อนข้างผันผวน โดยหลังจากเปิดตลาด ดัชนีลงไปแตะที่ระดับ 918.13 จุด แต่ดีดตัวขึ้นมาปิดตลาดที่ 934.82 จุด เพิ่มขึ้น 3.22 จุด หรือ 0.35% มูลค่าการซื้อขาย 11,956.70 ล้านบาท โดยมีแรงขายหุ้นกลุ่มพลังงาน แต่มีแรงซื้อเข้ามาในกลุ่มธนาคารและสื่อสาร
บริษัทหลักทรัพย์ (บล.) เคจีไอ (ประเทศไทย) ระบุว่า ตลาดหุ้นไทยยังอยู่ในแนวโน้มขาลง แต่ระหว่างวันจะมีแรงซื้อเข้ามาทำให้ดัชนีรีบาวด์ในระหว่างวัน โดยที่มีแรงขายไม่มาก แต่ไม่มีแรงซื้อเข้ามารับ ทำให้ดัชนีจะซึมลงไปสู่แนวรับที่ 920-930 จุด 
"นักลงทุนส่วนหนึ่งในตลาดกังวลว่ารัฐสภาเยอรมันจะไม่สามารถผ่านมติเพิ่มศักยภาพของกองทุน EFSF ของกลุ่มยุโรปเป็น 4.4 แสนล้านยูโรได้ และยังมีข่าวฝรั่งเศส อิตาลี และสเปน ขยายเวลาห้ามขายชอร์ตหุ้นไปถึงเดือน พ.ย. นอกจากนี้ตลาดหุ้นสหรัฐฯ ปรับลงในช่วงท้ายตลาดเมื่อคืนนี้หลังจากตลาดผิดหวังเล็กน้อยกับประธานเฟด ไม่ได้ส่งสัญญาณใดๆ เลยต่อมาตรการกระตุ้นเศรษฐกิจ" บล.เคจีไอ (ประเทศไทย) ระบุ
อย่างไรก็ตาม บล.เคจีไอ (ประเทศไทย) ประเมินว่า เยอรมันจะผ่านมติกองทุน EFSF ได้ในที่สุด และหลังจากนั้นตลาดก็จะกลับมาที่ประเด็นของกรีซอีก ซึ่งคาดว่าในต้นหรือกลางเดือน ต.ค. ถึงจะมีความชัดเจนในการให้เงินช่วยเหลือรอบใหม่ของกรีซ มูลค่า 8.8 พันล้านยูโร
ทั้งนี้ บล.กิมเอ็ง (ประเทศไทย) เชื่อว่า นักลงทุนต่างชาติจะชะลอการซื้อขาย ขณะที่นักลงทุนสถาบันในประเทศจะทยอยสะสมหุ้นพื้นฐาน ที่ราคาปรับลดลง
มูลค่าซื้อขาย 5 อันดับหลักทรัพย์ PTT  ปิด 270.00 บาท -1.00 บาท หรือ -0.37%APCS ปิด 5.80 บาท +5.80 บาทBANPU ปิด 558.00 บาท -8.00 บาท หรือ -1.41%ADVANC ปิด 125.00 บาท +3.00 บาท หรือ +2.46%SCC ปิด 270.00 บาท -1.00 บาท หรือ -0.37%